CELEX: 32012D0706(02)
Language: sk
Date: 2012-07-03 00:00:00
Title: Rozhodnutie Komisie z  3. júla 2012 o zriadení fóra EÚ pre DPH

6.7.2012   
            
            
               SK
            
            
               Úradný vestník Európskej únie
            
            
               C 198/4
            
         ROZHODNUTIE KOMISIE
   z 3. júla 2012
   o zriadení fóra EÚ pre DPH
   2012/C 198/05
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:
   
               (1)
            
            
               Komisia predložila vo svojom oznámení z decembra 2008 (1) krátkodobý akčný plán boja proti podvodom v oblasti DPH. Zároveň navrhla uvažovať o dlhodobejšom prístupe, ktorý by zohľadňoval technologický vývoj a nové stratégie, pokiaľ ide o dodržiavanie predpisov a monitorovanie, pričom jeho celkovým cieľom by bolo obmedzenie zapájania daňových orgánov a zníženie administratívnej záťaže podnikov.
            
         
               (2)
            
            
               Vzhľadom na to, že daňoví poplatníci zohrávajú hlavnú úlohu vo fungovaní systému DPH a keďže ich vzťah s daňovými orgánmi by sa mal zakladať na dôvere, čo môže výrazne ovplyvniť náklady na spravovanie daného systému, Komisia navyše presadzuje myšlienku vypracovať nový prístup založený na dobrovoľnom dodržiavaní predpisov, posudzovaní rizika a monitorovaní. V rámci tohto prístupu sa vyzvali zástupcovia podnikateľskej sféry, aby svojimi odbornými skúsenosťami prispeli k tejto úvahe o dlhodobejšej stratégii.
            
         
               (3)
            
            
               V marci 2010 sa vytvorila „skupina odborníkov z podnikateľskej sféry, zameraná na riadne fungovanie DPH v EÚ“ (ďalej len „skupina odborníkov na DPH z podnikateľskej sféry“), aby na úrovni EÚ prediskutovala aktuálne praktické problémy vznikajúce pri riadení systému DPH tak, ako je zavedený v členských štátoch, ako aj návrhy možných riešení na zníženie administratívnej záťaže.
            
         
               (4)
            
            
               Členské štáty sa 23. februára 2011 dohodli na zriadení novej príležitostnej skupiny odborníkov nazývanej „platforma na dialóg daňových orgánov“ (tax authorities dialogue platform – TADP). Výrazné zmeny v podnikateľskom prostredí primäli niektoré členské štáty k vypracovaniu podnikateľskej stratégie orientovanej na zákazníka, ktorá vychádza z porozumenia jednotlivých skupín daňových poplatníkov/zákazníkov, ich správania a ťažkostí, s ktorými sa stretávajú v styku s daňovými orgánmi – počnúc podaním daňového priznania fyzickou osobou až po potreby veľkých podnikov. Cieľom tohto prístupu bolo vytvoriť vyrovnané podmienky pre podniky, ktoré dodržiavajú pravidlá, aby sa dosiahla spravodlivejšia hospodárska súťaž, a daňovým orgánom tento prístup umožnil efektívnejšie prideľovať finančné prostriedky na boj proti podvodom.
            
         
               (5)
            
            
               Obe skupiny odborníkov boli zriadené s cieľom pripraviť dialóg medzi daňovými orgánmi a odborníkmi z podnikateľskej sféry, ktorý má na úrovni EÚ prebiehať v rámci nového fóra.
            
         
               (6)
            
            
               V snahe zdokonaliť riadenie DPH na úrovni EÚ v súlade s oznámením Komisie o budúcnosti DPH – smerom k jednoduchšiemu, spoľahlivejšiemu a efektívnejšiemu systému DPH prispôsobenému jednotnému trhu (2) sa zainteresované strany zároveň zasadzujú za vytvorenie komunikačného kanálu na úrovni EÚ, prostredníctvom ktorého by si daňové orgány, zástupcovia podnikateľskej sféry a Komisia mohli vymieňať názory o praktických aspektoch správy DPH.
            
         
               (7)
            
            
               Určenie najlepších postupov na oboch stranách by mohlo napomôcť optimalizáciu riadenia systému DPH a viesť tak k zníženiu nákladov spojených s dodržiavaním predpisov, pričom by sa zároveň zaistili príjmy plynúce z DPH. Je preto vhodné vytvoriť fórum EÚ pre DPH (pozostávajúce z členských štátov a zainteresovaných strán pod vedením Komisie) a vymedziť jeho úlohy a štruktúru.
            
         
               (8)
            
            
               Fórum EÚ pre DPH je štruktúrovaná platforma, na dialóg zameraná na zlepšovanie vzťahov medzi podnikmi a daňovými orgánmi tak, aby sa vytvorili podmienky na lepšie fungovanie súčasného systému DPH v EÚ, čím sa znížia náklady a administratívna záťaž na oboch stranách. Je potrebné prediskutovať skutočné praktické problémy vznikajúce pri riadení systému DPH a zároveň aj návrhy možných riešení.
            
         
               (9)
            
            
               Tomuto fóru by predsedala Komisia a malo by pozostávať z daňových orgánov členských štátov a organizácií zastupujúcich podniky alebo odborníkov na daňovú oblasť; pričom tieto orgány a organizácie vymenujú svojich zástupcov.
            
         
               (10)
            
            
               Mali by sa ustanoviť pravidlá sprístupňovania informácií členmi fóra bez toho, aby nimi boli dotknuté bezpečnostné predpisy Komisie stanovené v prílohe k rozhodnutiu Komisie 2001/844/ES, ESUO, Euratom (3).
            
         
               (11)
            
            
               Osobné údaje by sa mali spracúvať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (4),
            
         ROZHODLA TAKTO:
   Článok 1
   Predmet úpravy
   Týmto sa zriaďuje skupina odborníkov s názvom „fórum EÚ pre DPH“ (ďalej len „fórum“).
   Článok 2
   Úlohy
   K úlohám fóra patrí:
   
               a)
            
            
               vytvoriť platformu, kde môžu odborníci z podnikateľskej sféry a vnútroštátnych daňových orgánov neformálne diskutovať o otázkach týkajúcich sa daňovej správy v oblasti DPH, s ktorými sa obe strany v súčasnosti stretávajú v cezhraničnom prostredí;
            
         
               b)
            
            
               diskutovať o praktických poznatkoch daňových orgánov aj odborníkov z podnikateľskej sféry a rozvinúť možné spôsoby ako riadiť súčasný systém DPH efektívnejšie vrátane boja proti podvodom, a to v záujme oboch strán tak, aby sa dosiahlo lepšie fungovanie súčasného systému DPH;
            
         
               c)
            
            
               pomáhať Komisii propagovať osvedčené postupy zahŕňajúce využívanie informačných technológií, ktoré by mohli viesť k efektívnejšiemu, bezpečnejšiemu, spravodlivejšiemu a nákladovo efektívnejšiemu systému DPH v záujme oboch strán;
            
         
               d)
            
            
               spolupracovať v prípade potreby so všetkými ostatnými príslušnými subjektmi alebo výbormi, ktoré sa zaoberajú DPH a administratívnou spoluprácou v daňovej oblasti.
            
         Článok 3
   Konzultácie
   Komisia môže s fórom konzultovať akúkoľvek otázku týkajúcu sa daňovej správy v oblasti DPH.
   Článok 4
   Členstvo – menovanie
   1.   Fórum pozostáva najviac zo 45 členov.
   2.   Tvorí ho:
   
               a)
            
            
               jeden zástupca z každého členského štátu;
            
         
               b)
            
            
               zástupcovia najviac 15 organizácií zastupujúcich podniky alebo odborníkov na daňovú oblasť.
            
         3.   Daňové orgány každého členského štátu menujú jedného zástupcu spomedzi úradníkov zodpovedných za otázky daňovej správy, dodržiavanie predpisov a služby užívateľom v oblasti DPH na úrovni EÚ.
   4.   Generálny riaditeľ pre dane a colnú úniu vymenúva organizácie uvedené v článku 4 ods. 2 písm. b) s pôsobnosťou v oblastiach uvedených v článku 2, ktoré odpovedali na výzvu na podávanie prihlášok.
   5.   Organizácie menujú jedného zástupcu a náhradníka, ktorý nahradí zástupcu v prípade jeho neprítomnosti alebo indispozície. Generálny riaditeľ GR pre dane a colnú úniu môže odmietnuť zástupcu alebo náhradníka, ktorých organizácia navrhla, ak tento zástupca alebo náhradník nezodpovedá požiadavkám uvedeným vo výzve na podávanie prihlášok. V takých prípadoch sa príslušné organizácie vyzvú, aby menovali iného zástupcu alebo iného náhradníka.
   6.   Náhradníci sa vymenúvajú na základe rovnakých podmienok ako členovia a automaticky nahradia členov v prípade ich neprítomnosti alebo indispozície.
   7.   Organizácie sa vymenúvajú na tri roky, pokiaľ nie sú nahradené alebo vylúčené podľa odseku 9. Ich funkčné obdobie sa môže obnoviť v prípade, že odpovedali na ďalšiu výzvu na podávanie prihlášok.
   8.   Organizácie, ktoré sú považované za spôsobilých uchádzačov, avšak neboli vymenované, sa môžu zaradiť na zoznam kandidátov uchovávaný tri roky, ktorý Komisia použije pri menovaní náhradných členov.
   9.   Organizácie uvedené v článku 4 ods. 2 písm. b) alebo ich zástupcov možno nahradiť alebo vylúčiť na zostávajúcu časť ich funkčného obdobia v týchto prípadoch:
   
               a)
            
            
               keď organizácia alebo jej zástupca nie je schopný naďalej účinne prispievať k rokovaniam fóra;
            
         
               b)
            
            
               keď organizácia alebo jej zástupca nespĺňajú podmienky stanovené v článku 339 Zmluvy o fungovaní Európskej únie;
            
         
               c)
            
            
               keď organizácia alebo jej zástupca nie sú nezávislí od všetkých vonkajších vplyvov;
            
         
               d)
            
            
               keď organizácia alebo jej zástupca včas neinformovali Komisiu o konflikte záujmov;
            
         
               e)
            
            
               keď organizácia alebo jej zástupca odstúpi;
            
         
               f)
            
            
               keď je to vhodné, aby sa zachovalo vyrovnané zastúpenie príslušných odborných a záujmových oblastí.
            
         Generálny riaditeľ pre dane a colnú úniu môže organizáciu požiadať, aby menovala iného zástupcu alebo iného náhradníka, na základe jednej alebo viacerých podmienok stanovených v odseku 9 tohto článku.
   10.   Názvy organizácií a mená ich zástupcov sa zverejnia v registri expertných skupín Komisie a podobných subjektov (ďalej len „register“), ako aj na príslušnej webovej stránke.
   11.   Osobné údaje sa zhromažďujú, spracúvajú a uverejňujú v súlade s nariadením (ES) č. 45/2001.
   Článok 5
   Fungovanie
   1.   Fóru predsedá zástupca Komisie.
   2.   Fórum môže so súhlasom útvarov Komisie zriadiť podskupiny na preskúmanie špecifických otázok na základe pôsobnosti, ktorú vymedzí toto fórum. Takéto podskupiny sa hneď po splnení svojho poverenia rozpustia.
   3.   Predseda môže ad hoc prizvať odborníkov, ktorí nie sú členmi fóra a ktorí majú odbornú kvalifikáciu v prerokúvanej téme, aby sa zúčastnili na činnosti fóra alebo podskupiny. Predseda môže okrem toho udeliť štatút pozorovateľa jednotlivcom či organizáciám tak, ako sa vymedzuje v pravidle 8 ods. 3 horizontálnych pravidiel expertných skupín (5) a kandidátskych krajín. Ako pozorovateľov možno prizvať predovšetkým zástupcov z pristupujúcich krajín a medzinárodných organizácií.
   4.   Členovia a ich zástupcovia, ako aj prizvaní odborníci a pozorovatelia, dodržiavajú povinnosť zachovávať služobné tajomstvo stanovenú v zmluvách a ich vykonávacích predpisoch, ako aj bezpečnostné pravidlá Komisie, týkajúce sa ochrany utajovaných skutočností EÚ stanovené v prílohe k rozhodnutiu 2001/844/ES, ESUO, Euratom. V prípade nedodržania týchto povinností môže Komisia prijať všetky primerané opatrenia.
   5.   Zasadnutia fóra a jeho podskupín sa spravidla konajú v priestoroch Komisie. Komisia zabezpečuje služby sekretariátu. Na zasadnutiach fóra a jeho podskupín sa môžu zúčastniť aj iní úradníci Komisie, ktorí sa zaoberajú prerokúvanými otázkami.
   6.   Fórum prijme svoj rokovací poriadok na základe štandardného rokovacieho poriadku pre skupiny odborníkov.
   7.   Komisia uverejňuje príslušné dokumenty o činnostiach fóra, a to buď v registri alebo na príslušnej webovej stránke dostupnej prostredníctvom odkazu v registri. Dokument sa nesmie zverejniť, ak by jeho sprístupnenie mohlo poškodiť verejný alebo súkromný záujem, ako sa vymedzuje v článku 4 nariadenia (ES) č. 1049/2001 (6).
   Článok 6
   Výdavky v súvislosti so zasadnutiami
   1.   Účastníci podieľajúci sa na činnostiach fóra nie sú za poskytované služby odmeňovaní.
   2.   V súlade s platnými ustanoveniami Komisie uhrádza Komisia účastníkom podieľajúcim sa na činnostiach fóra vynaložené cestovné náklady a prípadne náklady na pobyt.
   3.   Tieto náklady sa uhrádzajú v medziach dostupných rozpočtových prostriedkov, ktoré sú pridelené v rámci ročného postupu prideľovania finančných prostriedkov.
   Článok 7
   Uplatniteľnosť
   Toto rozhodnutie sa uplatňuje do 30. septembra 2018.
   
      V Bruseli 3. júla 2012
      
         
            Za Komisiu
         
         Algirdas ŠEMETA
         
            člen Komisie
         
      
   
   
      (1)  Oznámenie Komisie Rade, Európskemu parlamentu, Európskemu hospodárskemu a sociálnemu výboru o koordinovanej stratégii na zefektívnenie boja proti podvodom v oblasti DPH v Európskej únii, z 1. decembra 2008, KOM(2008) 807 v konečnom znení.
   
      (2)  KOM(2011) 851, 6.12.2011.
   
      (3)  Ú. v. ES L 317, 3.12.2001, s. 1.
   
      (4)  Ú. v. ES L 8, 12.1.2001, s. 1.
   
      (5)  K(2010) 7649 v konečnom znení, oznámenie predsedu Komisii s názvom Rámec pre expertné skupiny Komisie: horizontálne pravidlá a verejný register.
   
      (6)  Účelom týchto výnimiek je ochrana verejnej bezpečnosti, vojenských záležitostí, medzinárodných vzťahov, finančnej, menovej alebo hospodárskej politiky, súkromia a nedotknuteľnosti jednotlivca, obchodných záujmov, súdnych konaní a právneho poradenstva, inšpekcií/vyšetrovaní/auditov a rozhodovacieho procesu príslušných orgánov.